আত্মগোপনে বন্ড কাপড়ের শীর্ষ চোরাকারবারিরা
আলিশান বললে ভুল বলা হবে। রীতিমতো প্রাসাদ তৈরি করা হয়েছে অজপাড়াগাঁয়ে। বাড়ির প্রতিটি ফিটিংস ইউরোপ থেকে আনা। বিলাসী উপকরণে ঠাসা রাজকীয় বাড়িটি দেখতে আশপাশের গ্রাম তো বটেই, প্রতিদিন লোকজন ছুটে আসেন দূর-দূরান্ত থেকেও।





মুন্সীগঞ্জের লৌহজং উপজেলার গাঁওদিয়া ইউনিয়নের ঢুলুগাঁওয়ে তৈরি হওয়া এ বাড়ির মালিকের নাম আয়নাল হোসেন ওরফে হাতকাটা আইনাল। পেশায় তিনি একজন চোরাকারবারি হিসেবে পরিচিত। 




স্থানীয়রা বলছেন, বন্ডের কাপড় চোরাই বাজারে কেনাবেচার মাধ্যমে তিনি এখন শত শত কোটি টাকার মালিক। নিজের ধন-সম্পদ আর আভিজাত্য জানান দিতে মনোরম ডিজাইনে গড়ে তুলেছেন প্রাসাদোপম অট্টালিকা। এতে তার খরচ হয়েছে অন্তত চার কোটি টাকা। 
তবে শুধু একজন আয়নাল হোসেন নন, বন্ড সুবিধায় আমদানিকৃত পণ্য চোরাকারবারিদের অনেকেই রাতারাতি আঙুল ফুলে কলাগাছ বনে গেছেন। অজ্ঞাত জাদুস্পর্শে অঢেল ধন-সম্পদ যেন ফুলেফেঁপে উঠেছে। এদের মধ্যে শীর্ষস্থানীয় বেশ কয়েকজনের সম্পদের অনুসন্ধান শুরু করেছে পুলিশের অপরাধ তদন্ত বিভাগ সিআইডি। 
দেশের বস্ত্র খাতের ব্যবসায়ীরা বলছেন, বন্ড পণ্যের চোরাকারবার ক্যাসিনোর চেয়েও ভয়াবহ। এতে একদিকে দেশীয় শিল্পপ্রতিষ্ঠানগুলোর অস্তিত্ব হুমকির মধ্যে পড়ছে, অন্যদিকে হাজার হাজার কোটি টাকার রাজস্ব থেকে বঞ্চিত হচ্ছে সরকার। বন্ড কাপড়ের চোরাকারবার এখনই বন্ধ করা না হলে দেশের বস্ত্র খাতে আরও ক্ষতি বয়ে আনবে। 
সিআইডির অতিরিক্ত বিশেষ পুলিশ সুপার রফিকুল ইসলাম যুগান্তরকে বলেন, বন্ড চোরাকারবারিদের বিরুদ্ধে শক্ত আইনগত ব্যবস্থা নেয়ার জন্য জাতীয় রাজস্ব বোর্ডের সঙ্গে আলোচনার মাধ্যমে তারা কাজ করছেন। এছাড়া ঢাকা বন্ড কমিশনারেট ইতিমধ্যে অভিযান চালিয়ে শীর্ষস্থানীয় চোরাকারবারিদের বেশ কয়েকজনকে গ্রেফতার করতে সক্ষম হয়েছে। এখনও যারা আত্মগোপন করে আছেন তাদেরও গ্রেফতারের চেষ্টা চলছে। 
সূত্র জানায়, বন্ড সুবিধায় আমদানিকৃত কাপড় চোরাকারবারে জড়িতদের বেশিরভাগই ঢাকা ও চট্টগ্রামে সক্রিয়। এদের মধ্যে শীর্ষস্থানীয় কালোবাজারিরা হলেন- আজিজুর রহমান ওরফে বোরকা আজিজ, আইনাল ওরফে হাতকাটা আইনাল, পেট মোটা সোহেল, বিজি কাইয়ুম ওরফে ডেঞ্জারাস কাইয়ুম, ইয়াসিন, রেজা রোমান, খোকা মিয়া, নেসার মোল্লা, হাজী সম্রাট ওরফে সম্রাট হাওলাদার, চাঁদপুরের বাসিন্দা শাহজালাল ও তার ভাতিজা সারোয়ার, পাবনার বাসিন্দা বকুল মিয়া ও তার মেয়েজামাই মিন্টু, হাজী মোমিন আলী, দুদু খান, সবজাল মিয়া, মতিন ও আওলাদ হোসেন ওরফে আওলাদ চেয়ারম্যান। বেশিরভাগ চোরাকারবারির দোকান রয়েছে পুরান ঢাকার গুলশানারা সিটি শপিং কমপ্লেক্স, সদরঘাট ও বিক্রমপুর মার্কেটে। 
এদের মধ্যে আইনাল হোসেন গত ১০ বছরে শত কোটি টাকার মালিক বনে গেছেন। অথচ তিনি একসময় সদরঘাটে কাপড়ের দোকানে সেলসম্যান হিসেবে কাজ করতেন। তার পিতার নাম হাজী মোতালেব হোসেন হাওলাদার। আইনালের পরিবারের সদস্যরা ৪-৫টি প্রাডো গাড়ি ব্যবহার করেন।
স্থানীয় রাজনীতিতেও সক্রিয় কেউ কেউ। আইনালের বড় ভাই হাজী বিল্লাল হোসেন হাওলাদার বস্ত্র ব্যবসার সঙ্গে যুক্ত। লৌহজং উপজেলার গাঁওদিয়া ইউনিয়নে নামে-বেনামে বহু জমিও কিনেছেন আইনাল হোসেন। রাজধানীতে আছে একাধিক ফ্ল্যাট ও বাড়ি। সদরঘাটসহ ইসলামপুরে বিভিন্ন মার্কেটে অন্তত ২০টি দোকানের মালিক তিনি। এসব দোকানের একেকটির সর্বনিম্ন মূল্য অন্তত ৩ কোটি টাকা।  
সিআইডির তালিকায় থাকা বড়মাপের আরেক চোরাকারবারির নাম খোকা মিয়া। বর্তমানে তিনি ইসলামপুরের বড় কাপড় ব্যবসায়ী হিসেবে পরিচিত হলেও এক সময় ভয়েল কাপড়ের খুচরা ব্যবসায়ী ছিলেন। কিন্তু চোরাই বন্ড কাপড়ের ব্যবসা করে তার কপাল খুলে যায়। তাকে শুধু কোটিপতি বললে ভুল বলা হবে।
তিনি শত কোটি টাকার মালিক। ইসলামপুরেই তার ১৫-২০টি দোকান রয়েছে। নিপ্পন ট্রেডার্সসহ একাধিক মিল ফ্যাক্টরি গড়ে তুলেছেন। চোরাচালান জগতে তিনি নওগাঁর খোকা নামে ব্যাপক পরিচিত।
তালিকায় নাম আছে হাজী সম্রাট ওরফে সম্রাট হাওলাদারের। তার বাড়ি মাদারীপুর। বস্ত্র ব্যবসায়ী সমিতির নেতা নেসার মোল্লার নামও আছে তালিকায়। নেসার মোল্লা কয়েক বছর আগেও একজন সাধারণ দোকানদার ছিলেন। বন্ড কাপড়ের চোরাকারবারের মাধ্যমে তিনি এখন অঢেল টাকার মালিক বনে গেছেন।
বন্ড কাপড়ের আরেক গডফাদার হলেন শাহজালাল ওরফে চাঁদপুরের শাহজালাল। তিনি তার ভাতিজা সারোয়ারকে সঙ্গে নিয়ে বিশাল চোরাচালানি সিন্ডিকেট গড়ে তুলেছেন। চোরাকারবারির তালিকায় প্রথমসারিতে নাম আছে পাবনার বাসিন্দা বকুল মিয়ার। তিনি ও তার মেয়েজামাই মিন্টু মিলে বড়সড় চোরাকারবার সিন্ডিকেটের নেতৃত্ব দিচ্ছেন।
শীর্ষস্থানীয় চোরাকারবারি হিসেবে নাম আছে হাজী মোমিন আলী, সবজাল মিয়া ও দুদু খানের। এর মধ্যে দুদু খানের পরিবারের কয়েকজন সদস্য সিরিয়ায় আইএস জঙ্গিগোষ্ঠীর সঙ্গে জড়িয়ে পড়ে। তার এক ছেলে আইনশৃঙ্খলা রক্ষাকারী বাহিনীর জঙ্গিবিরোধী অভিযানে নিহত হন। ঘটনার পর থেকে দুদু খানের পরিবারের বেশিরভাগ সদস্য পলাতক।
শীর্ষস্থানীয় বন্ড চোরাকারবারি মতিন পুরান ঢাকার সাউথ প্লাজা মার্কেট ঘিরে বিশাল সিন্ডিকেট গড়ে তুলেছেন। গভীর রাতে ট্রাকভর্তি চোরাই কাপড় এসে নামে প্লাজা মার্কেটের সামনে। নিমিষেই ট্রাক খালি হয়ে যায়। এদের অনেকের নামে সম্প্রতি মামলা করে ঢাকা বন্ড কমিশনারেট। শীর্ষস্থানীয় বন্ড চোরাকারবারি মতিন গ্রেফতার হয়ে জেলে যান কিন্তু তাকে বেশিদিন সেখানে থাকতে হয়নি। সম্প্রতি জামিনে ছাড়া পান। 
সিআইডি বলছে, বিএনপি সরকারের সময় ক্ষমতাধর বন্ড কাপড়ের চোরাকারবারিদের অনেকে ভোল পাল্টে এখন আওয়ামী লীগে যোগ দিয়েছেন। কেউ কেউ রাতারাতি নেতাও বনে গেছেন। উদাহরণ হিসেবে বলা যায়, কাইয়ুম ওরফে বিজি কাইয়ুমের নাম। তিনি একসময় বিএনপি নেতা নাসির উদ্দিন আহমদ পিন্টুর ঘনিষ্ঠভাজন ছিলেন।
কিন্তু আওয়ামী লীগ সরকার ক্ষমতায় আসার পর সরকারি দলে যোগ দিতে তার সময় লাগেনি। পুলিশ বলছে, বিজি কাইয়ুম গুলশানারা সিটিকেন্দ্রিক চোরাচালান সিন্ডিকেটের গডফাদার। তার গ্রামের বাড়ি শরীয়তপুরে হলেও এখন তিনি স্থায়ীভাবে কামরাঙ্গীরচর এলাকায় বসবাস করছেন।
শীর্ষ বন্ড চোরাকারবারি হাজী মোমিন আলী বিএনপির পদ-পদবিধারী নেতা ছিলেন। তিনি মুন্সীগঞ্জের শ্রীনগর এলাকা থেকে বিএনপির টিকিটে এমপি নির্বাচনে প্রার্থীও হন। আওয়ামী লীগের প্রভাবশালী মহলে ঘনিষ্ঠতার সুবাদে বর্তমানে তিনি দাপটের সঙ্গেই টিকে আছেন।
বন্ড কাপড় চোরাকারবারি জগতে অপর শীর্ষস্থানীয় ব্যক্তির নাম ইয়াসিন ওরফে ইয়াসিন শেখ। তিনিও একসময় দাপুটে বিএনপি নেতা ছিলেন। কিন্তু বর্তমানে আওয়ামী লীগ সরকারের সময়েও তার রমরমা চোরকারবার চলছে। 
সিআইডি সূত্র জানায়, বন্ড চোরাকারবারিদের বিরুদ্ধে আইনশৃঙ্খলা রক্ষাকারী বাহিনীর তৎপরতার কারণে অনেকেই দেশ ছেড়ে বিদেশে পালিয়ে গেছেন। বেশ কয়েকজন চীনে আত্মগোপন করে আছেন। কিন্তু টানা বেশিদিন চীনে পালিয়ে থাকা তাদের পক্ষে দুষ্কর।
৩০ দিনের বেশি অবস্থানের ওপর চীন সরকারের নিষেধাজ্ঞা থাকায় চোরাকারবারিদের কেউ কেউ ভিন্নপথ তালাশ করছেন। পলাতক বন্ড চোরাকারবারিদের কয়েকজন এখন দেশে ফেরার জন্য প্রভাবশালী মহলে দেনদরবার শুরু করেছেন।

আলিশান বললে ভুল বলা হবে। রীতিমতো প্রাসাদ তৈরি করা হয়েছে অজপাড়াগাঁয়ে। বাড়ির প্রতিটি ফিটিংস ইউরোপ থেকে আনা। বিলাসী উপকরণে ঠাসা রাজকীয় বাড়িটি দেখতে আশপাশের গ্রাম তো বটেই, প্রতিদিন লোকজন ছুটে আসেন দূর-দূরান্ত থেকেও।